**1 Ioan – llythyr am gariad.**

**1 Ioan 1 (5 - 10)**

**Byw yn y golau**

*5 Dyma'r neges mae e wedi'i rhoi i ni, a dyma ni nawr yn ei rhannu gyda chi: Golau ydy Duw; does dim tywyllwch o gwbl ynddo. 6 Felly, os ydyn ni'n honni fod gynnon ni berthynas gyda Duw ac eto'n dal i fyw fel petaen ni yn y tywyllwch, mae'n amlwg ein bod ni'n dweud celwydd. Dŷn ni ddim yn byw yn ffyddlon i'r gwir. 7 Ond os ydyn ni'n byw yn y golau, fel mae Duw yn y golau, dyn ni'n perthyn i'n gilydd, ac mae gwaed Iesu ei Fab yn ein glanhau ni o bob pechod.*

*8 Os ydyn ni'n honni ein bod ni heb bechod, dyn ni'n twyllo'n hunain a dydy'r gwir ddim ynon ni. 9 Ond os gwnawn ni gyffesu ein pechodau, bydd e'n maddau i ni am ein pechodau ac yn ein glanhau ni oddi wrth bopeth drwg, am ei fod e'n cadw ei air ac yn gwneud beth sy'n iawn. 10 Os ydyn ni'n honni ein bod ni erioed wedi pechu, dyn ni'n gwneud Duw yn gelwyddog*, ac mae'n amlwg bod ei neges e'n cael dim lle yn ein bywydau ni.

...........

**Adnod 5:** Dwedodd Iesu, “*Fi ydy golau'r byd. Bydd gan y rhai sy'n fy nilyn i olau i'w harwain nhw i fywyd, a fyddan nhw byth yn cerdded mewn tywyllwch.”* (Ioan 8:12)

Yr un neges mae Ioan yn cyhoeddi yn yr adnod hon.

Adnod 6: Yma rydyn ni’n cael y syniad o fyw mewn tywyllwch. Os ydy Duw yn oleuni rydyn ni mewn trwbl os dŷn ni’n byw mewn tywyllwch. Pa fath o dywyllwch? Nid nos ddu sydd o dan sylw ond bywyd sy’n bell o Dduw. Mae Effesiaid 5: 8-11 yn esbonio’r peth yn glir:

*Dylech fyw mewn ffordd sy'n dangos eich bod chi yn y golau.**9 Pethau da a chyfiawn a gwir ydy'r ffrwyth sy'n tyfu yn y golau.**10 Gwnewch beth sy'n plesio'r Arglwydd.* *11 Peidiwch cael dim i'w wneud â'r math o ymddygiad sy'n perthyn i'r tywyllwch.*

Pa fath o fywyd sy’n plesio Duw? Un ble mae ei fab Iesu yn cael ei anrhydeddu a’i garu. Bywyd yng ngoleuni cariad Duw ydy bywyd sy’n llawn o gariad at Gristnogion eraill, at bobl eraill yn gyffredinol, a hyd yn oed at elynion….bywyd o gariad a gweithredoedd da.

Roedd pobl yn cael eu twyllo a’u camarwain yng nghyfnod Ioan. Roedd yr efengyl, sef y neges o newyddion da am Iesu, yn cael ei newid. Ond roedd Ioan yn gwybod bod ffyrdd i werthuso os oedd pobl yn Gristnogion go iawn ai peidio:-

**Mae Iago 2: 14-17 a Mathew 7: 16-21** yn rhoi cyngor i ni er mwyn sicrhau nad pobl sy’n ‘honni’ byw yn y goleuni ydyn ni ac i’n helpu ni rhag cael ein twyllo. Rhaid cael ‘ffrwyth’ yn ein bywydau. Rhaid gweld ‘ffrwyth’ ym mywydau'r rhai sy’n dweud eu bod yn Gristnogion.

**Adnod 7:** I’r rhai sydd yn byw yng ngoleuni Duw, sef y rhai sy’n credu yn ei fab Iesu Grist, mae yna freintiau rhyfeddol. Nid oes yr un Cristion ar ei ben ei hun, ‘*dŷn ni'n perthyn i'n gilydd’,* yn un teulu byd-eang gyda Duw yn dad i ni (1 Ioan 3:1). Hefyd, dydy Duw ddim yn gweld ein pechodau ni (y pethau drwg dŷn ni’n ddweud, ei wneud a’i feddwl) am fod ‘*gwaed Iesu ei Fab yn ein glanhau ni o bob pechod.’*

*Dewch, gadewch i ni ddeall ein gilydd,”—meddai'r ARGLWYDD. “Os ydy'ch pechodau chi'n goch llachar, gallan nhw droi'n wyn fel yr eira; os ydyn nhw'n goch tywyll, gallan nhw fod yn wyn fel gwlân. (Eseia 1: 18)*

**Adnodau 8, 9,10:** “*Pam wyt ti'n fy ngalw i'n dda?” meddai Iesu. “Onid Duw ydy'r unig un sy'n dda?”*  (Luc 18: 19). Os oedd Iesu’n gallu dweud y geiriau hynny, ffôl iawn fyddai i ni ddweud ein bod ni’n bobl ‘dda’. Efallai’n wir ein bod ni’n ‘well’ na llofruddwyr ond ydyn ni’n ddibechod? Ydyn ni wedi byw bywydau perffaith, glân? Heb yr un gair o gelwydd? Heb golli tymer? Heb genfigennu? Ydyn ni bob amser wedi helpu eraill pan oedden ni’n gallu gwneud hynny? Ydyn ni bob amser wedi rhoi pan oedd ganddon ni’r arian neu’r amser i’w roi er budd eraill? Naddo siŵr!

*Os ydyn ni'n honni ein bod ni erioed wedi pechu, dŷn ni'n gwneud Duw yn gelwyddog, ac mae'n amlwg bod ei neges e'n cael dim lle yn ein bywydau ni.*

Rydyn ni’n dysgu wrth ddarllen y Beibl ein bod ni i gyd yn disgyn yn fyr o safon Duw. Yn ei gariad mae o’n maddau, ac mae’n rhaid i ni ‘gyffesu’ yr hyn dŷn ni wedi ei wneud o’i le.

Er mwyn byw yn y goleuni mae’n rhaid i ni fod yn onest hefo Duw.

**Meddwl Mwy**

**1 Timotheus 6: 15 -16**: Be dŷn ni’n dysgu am Dduw yn yr adnodau yma?

**Ioan 1: 18**: Sut mae Iesu’n ein helpu ni?